Document ID: 31991D0229

Komisjoni otsus,
20. märts 1991,
liikmesriikide poolt pähklite ja/või jaanikaunade tootjate organisatsioonidele antava abi hüvitamise taotluste kohta
(91/229/EMÜ)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 18. mai 1972. aasta määrust (EMÜ) nr 1035/72 puu- ja köögiviljaturu ühise korralduse kohta, [1] viimati muudetud määrusega (EMÜ) nr 3920/90, [2] eriti selle artiklit 14g,
ning arvestades, et:
nõukogu määrusega (EMÜ) nr 789/89 [3] on täiendatud puu- ja köögiviljatootjatele ettenähtud abi andmise korda, kehtestades tootjaorganisatsioonide asutamise motiveerimiseks täiendava kindlasummalise abi tootjaorganisatsioonidele, mille majandustegevus keskendub pähklite ja/või jaanikaunade tootmisele ja turustamisele;
nõukogu määrusega (EMÜ) nr 790/89 [4] on kindlaks määratud tootjaorganisatsioonide asutamiseks ettenähtud ja määruse (EMÜ) nr 1035/72 artikli 14 punktis b sätestatud kindlasummaline abi;
liikmesriikide poolt pähklite ja/või jaanikaunade tootjate organisatsioonidele antava, tootjaorganisatsioonide asutamise lisakulude katmiseks ettenähtud täiendava kindlasummalise abi hüvitamise taotlused peavad sisaldama teatavat teavet, mis võimaldab kindlaks teha kulutuste vastavuse määruse (EMÜ) nr 1035/72, eriti selle artikli 14 punkti b, nõuetele;
hüvitamistaotluste tõhusa jälgimise võimaldamiseks peavad liikmesriigid hoidma kolme aasta jooksul pärast lõplikku hüvitamist komisjoni jaoks kättesaadavana kõik alusdokumendid, mille alusel abi on antud;
käesoleva otsusega ettenähtud meetmed on kooskõlas puu- ja köögiviljaturu korralduskomitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Määruse (EMÜ) nr 1035/72 artikli 14 punkti b kohase kulutuste hüvitamise taotlused tuleb esitada vastavalt käesoleva otsuse lisale.
2. Koos esimese hüvitamistaotlusega edastavad liikmesriigid komisjonile riiklike rakendus- ja kontrollisätete ning administratiivjuhendite tekstid ning meetme haldamisega seotud vormid või muud dokumendid.
Artikkel 2
Liikmesriigid hoiavad kolme aasta jooksul pärast lõpliku hüvitamise kuupäeva komisjoni jaoks kättesaadavana kõik dokumendid, mille alusel määruse (EMÜ) nr 1035/72 artikli 14 punktiga b ettenähtud abi on antud, või nende valduses olevad dokumentide tõendatud koopiad, samuti täieliku toimiku iga abisaaja kohta.
Artikkel 3
Käesolev otsus on adresseeritud liikmesriikidele.
Brüssel, 20. märts 1991

Labels: 2
17
19
6